ADVARER: Ole Kjus vil advare andre eiere av små varebiler. - Vegvesenet vet om problemet, men det gjør ikke de som eier bilene, sier han til VG Nett. Foto: Monica Irén Solberg Susegg

Må betale 175.000 for fem centimeter

(VG Nett) For en skillevegg som er flyttet fem centimeter bakover i varebilen, må Ole Kjus betale omtrent en tredjedel av bilens verdi.

Monica Iren Solberg Susegg

Oppdatert 22. februar 2016

Artikkelen er over åtte år gammel

26. august 2011 ble Ole Kjus og datteren Marianne stoppet i kontroll av Statens Vegvesen. Bilen de satt i, en Mitsubishi Outlander, mener de det ikke var noen problemer med, noe som viste seg å ikke stemme.

Kontrollen endte nemlig med en regning på 174.735 norske kroner, med en betalingsfrist på drøye to måneder.

- Jeg ville aldri funnet på å bygge om en bil fem centimeter, sier Ole Kjus, som eier bilen.

Da han ble stoppet i kontrollen sto bilen registrert på firmaet «Ole Kjus transport», men han har nå overført bilen til seg selv. Han stiller seg uforstående til Statens Vegvesens anklager.

- Jeg nektet å vedkjenne meg forholdene under kontrollen. Jeg har aldri gjort noe med denne bilen - jeg har en personbil fra før av og har ikke behov for en til, sier han.

MED PRØVESKILT: På grunn av at saken ennå ikke er ferdig for Ole Kjus (bildet) sin del, vil han ennå ikke registrere og betale avgiften på bilen. - Jeg har ikke behov for enda en personbil, sier han til VG Nett. Foto: Monica Irén Solberg Susegg

Datteren Marianne Kjus var med under kontrollen. Hun ble sint og overrasket over behandlingen de fikk.

- Jeg trodde han (kontrolløren, journ.anm) spøkte først og kjente jeg ble sint da de mente han hadde bygd om bilen, forteller hun.

- Ta ansvar!

Nå ønsker Kjus at både Statens Vegvesen og bilprodusenten Mitsubishi tar ansvar for det han mener er en produksjonsfeil.

- Nå er det advokaten min som har dialogen med forhandleren, siden de nekter å vedkjenne seg produksjonsfeilen, opplyser bileieren.

Kjus så seg også nødt til å leie inn en ingeniør til å gå gjennom bilen for å bevise at han ikke har bygd om den med vilje.

- Det er tydelig at dette ikke er gjort med overlegg, opplyser ingeniør Tore Hekneby.

Hekneby viser kjapt VG Nett hva de mener problemet er.

- Man ser tydelig at brakettene (festet til skilleveggen, journ.anm) er for svake og har gitt etter når det elektriske setet har blitt flyttet bakover, opplyser han.

Ingeniøren mener også at selve motoren i setet er for sterk og burde hatt en stoppegrense, slik at man kunne unngått problemet.

Mitsubishi mener på sin side at brakettene har blitt bøyd med viten og vilje.

«Dette er kun mulig ved at vedkommende fører bevisst øker presset bakover. Setet alene er ikke i stand til å bøye disse festene» skriver de i ett av brevene som er utvekslet mellom Mitsubishi Norge, ingeniør Hekneby og Kjus' advokat.

- Flytter seg ikke

PROBLEMET: I den røde ringen kan du se braketten som er bøyd slik at skilleveggen er kommet fem centimeter bak. Foto: Monica Irén Solberg Susegg

- Denne bilen er typegodkjent. Den er testet og denne veggen flytter seg ikke uten grunn, sier Rune Gjerstad, administrerende direktør i Mitsubishi Motors Company Norge.

Gjerstad presiserer at de ikke har undersøkt Kjus' bil og at de ikke ønsker å uttale seg spesifikt om denne saken, men snakker på et generelt grunnlag.

- Vi vet at dette er i orden, for om det hadde vært noe galt, så ville det ristet og man ville merket det. Da må man si fra, sier Gjerstad.

Gjerstad og Mitsubishi mener at bilen er testet godt nok og legger til at biltypen «Outlander» er blitt solgt i et høyt antall eksemplarer i Norge.

- Veggene som sitter i bilene våre er testet, sammen med motorene i setet, dette skal ikke flyttes på og det skal våre kunder vite, opplyser Rune Gjerstad.

Brukte ikke «statskassen»

Marianne Kjus tok like etter kontrollen med seg sin fars bil opp til trafikkstasjonen på Jessheim.

- De var ikke interessert i å måle på nytt eller prøve å sette kassen inne i bilen.

Under kontroller av varebiler i Norge brukes det gjerne en kasse som populært er kalt «statskassen». Denne har målene 140 x 90 x 105 centimeter og viser om bilen oppfyller kravene om plass i bilens lasterom.

- Vi har vært på trafikkstasjonen to ganger nå, men de er ikke interessert i å måle på nytt, forteller Marianne og Ole Kjus.

Viggo Stensjøen, overingeniør ved Jessheim trafikkstasjon, mener at det ikke var nødvendig å måle på nytt, på grunn av at skilleveggen hadde flyttet seg såpass mye.

- Vår kontroll viste at skilleveggen i bilen var flyttet fem centimeter, noe som er en ganske stor distanse, sier han til VG Nett.

I tvilssaker er de villige til å måle på nytt, men i dette tilfelle tror han ikke det var nødvendig.

- Hadde det vært tvil, og om det er det, så måler vi igjen. Da gjerne også med kassen.

Stensjøen presiserer at det ikke er opp til Statens Vegvesen å håndheve eller pålegge gebyr og omregistrering.

- Vi tar ikke stilling til om bilen er ombygd med vilje eller ikke. Det er Tollvesenet som velger hvordan de vil håndheve dette.

Bileiers ansvar

Tollvesenet ønsker ikke å kommentere enkeltsaker, heller ikke Ole Kjus' sak. De informerer at heller ikke de tar hensyn til om en bil er ombygd med vilje eller ikke.

- Dette er noe man må diskutere med den forrige eieren av bilen eller stedet man kjøpte den, sier Bente Bakke Grimseid, fungerende underdirektør for Tollvesenet.

Hun presiserer at det til en hver tid er bileiers ansvar å sørge for at bilen er i orden og følger alle forskrifter.

- Hvis man er usikker kan man dra til nærmeste trafikkstasjon og måle med «statskassen» eller finne frem målebåndet selv, så slipper man å bli overrasket.

Grimseid forteller at det er et kjent problem at mange mindre varebiler har for lite plass i lasterommet.

- Det er nesten slik at om man har kjøpt en liten varebil så må man ta konsekvensene av det og kjøre «som en prest» med rak rygg.

OPPGITT: Ole og datteren Marianne Kjus er oppgitt over situasjonen og advarer nå andre eiere. - Dette er det ikke kun jeg som har hatt problemer med, sier Ole. Foto: Monica Irén Solberg Susegg

Ole Kjus ønsker å gå ut med saken som en advarsel til andre bileiere.

- Jeg vet at dette er et stort problem og at det som har skjedd med meg, har skjedd mange andre også, sier Kjus.

Han håper at hans sak kan belyse problemet og få folk til å være mer oppmerksomme.

- Jeg visste ikke at veggen var blitt flyttet i min bil og slik er det sikkert for mange andre også. Folk må være observante, for vegvesenet vet hvilke biltyper det gjelder, men det gjør ikke bileierne.

Publisert: 11.08.12 kl. 11:02 Oppdatert: 22.02.16 kl. 14:17

Les også

Mer om Trafikk